

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

APSTIPRINĀTS

ar Ogres novada pašvaldības domes

31.marta. 2022. sēdes lēmumu

(protokols Nr.6; 25.)

IEKŠĒJIE NOTEIKUMI

Ogrē

2022. gada 31. martā Nr. 29/2022

**Kārtība, kādā organizējama Ogres novadā deklarēto bērnu un jauniešu nodarbinātība vasaras brīvlaikā**

*Izdoti saskaņā ar likuma „Par pašvaldībām”*

*15.panta pirmās daļas 7., 10. punktu*

*un 41.panta pirmās daļas 2.punktu*

1. **Vispārīgie jautājumi**
2. Iekšējie noteikumi nosaka Ogres novada pašvaldības (turpmāk – Pašvaldība) bērnu un jauniešu, kuri sasnieguši 13 gadu vecumu, bet nav vecāki par 20 gadiem, iegūst izglītību vispārējās pamatizglītības, vidējās izglītības un profesionālajās izglītības iestādēs un kuri deklarēti Ogres novada administratīvajā teritorijā (turpmāk – Skolēns), nodarbinātības vasaras brīvlaikā (turpmāk – Nodarbinātība) organizēšanas, līdzfinansēšanas principus un Nodarbinātības līgumu slēgšanas kārtību.
3. Nodarbinātību Skolēniem organizē Ogres novada Izglītības pārvalde (turpmāk - Pārvalde).
4. Nodarbinātība tiek organizēta saskaņā normatīvo aktu noteikumiem.
5. Nodarbinātības mērķis ir vasaras brīvlaikā sniegt Skolēniem iespēju iegūt papildus ienākumus un nodrošināt iespēju iegūt jaunas zināšanas, darba prasmes, iemaņas un pieredzi.
6. Darba vietas nodrošina Pašvaldības iestādes un Latvijas Republikā, Ogres novadā reģistrētas juridiskas komercsabiedrības un biedrības (turpmāk – Darba devējs).
   1. Ja netiek nodrošināts pietiekams skaits darba vietu saskaņā ar Skolēnu nodarbinātības nosacījumiem, tad darba vietas var nodrošināt citos Latvijas Republikas novados reģistrētas juridiskas komercsabiedrības, nodrošinot Skolēnu transportēšanu uz un no darba vietas.

**II. Nodarbinātības nosacījumi un finansēšana**

1. Pārvalde Nodarbinātības organizēšanai izveido komisiju (turpmāk tekstā – Komisija) 5 (piecu) locekļu sastāvā, saskaņā ar Pārvaldes vadītāja rīkojumu. Komisija sagatavo informāciju un aicinājumu Darba devējiem piedalīties Nodarbinātībā un iespējamajām darba vietām un pieteikšanās kārtību Skolēniem.
2. Komisija:
   1. sagatavo informāciju un aicinājumu Darba devējiem piedalīties Nodarbinātībā Skolēnu vasaras brīvlaikā un publicē to Pašvaldības mājaslapā www.ogresnovads.lv;
   2. izvērtē Darba devēja pieteikumus;
   3. sagatavo informāciju par iespējamajām darba vietām un pieteikšanās kārtību Skolēnu dalībai Nodarbinātībā, un publicē to Pašvaldības mājaslapā www.ogresnovads.lv.
   4. izvērtē Skolēnu pieteikumus;
   5. sniedz atbalstu Darba devējiem un Skolēniem Nodarbinātības īstenošanas laikā.
3. Nodarbinātības periods ir vasaras brīvlaiks.
4. Nodarbinātība tiek finansēta no Darba devēja līdzekļiem un Pašvaldības līdzfinansējuma, kas iedalīts Pašvaldības budžetā.
5. Skolēnam tiek noteikta un aprēķināta darba samaksa saskaņā ar normatīvajos aktos noteikto.
6. Pašvaldība noslēdz līgumu ar Darba devēju, kurā Pašvaldība apņemas izmaksāt Darba devējam Pašvaldības līdzfinansējumu. Pašvaldība apmaksā Darba devējam nodarbinātā Skolēna algu 50 (piecdesmit) procentu apmērā no valstī noteiktās minimālās mēnešalgas vai no aprēķinātās algas par minimālo stundas tarifa likmi.
7. Viens Skolēns drīkst būt nodarbināts pie Darba devēja ne vairāk kā 8 (astoņas) stundas dienā un ne vairāk kā mēnesi Nodarbinātības periodā, ievērojot normatīvajos aktos noteiktos ierobežojumus nepilngadīgu personu nodarbināšanā:
   1. skolēniem 13 līdz 14 gadu vecumā vienā dienā ir 4 stundas, bet ne vairāk 20 stundas nedēļā;
   2. skolēniem 15 līdz 18 gadu vecumā vienā dienā ir 7 stundas, bet ne vairāk kā 35 stundas nedēļā;
   3. skolēniem 18 līdz 20 gadu vecumā vienā dienā ir 8 stundas, bet ne vairāk kā 40 stundas nedēļā.
8. Atlīdzība Skolēniem tiek aprēķināta par faktiski nostrādāto laiku, stundas likmi nosakot ne mazāku kā valstī noteikto minimumu.

**III. Darba devēja pieteikšanās, atlase, tiesības un pienākumi**

1. Pārvalde izsludina pieteikšanos Darba devējiem Nodarbinātībai, publicējot informāciju Pašvaldības mājas lapā www.ogresnovads.lv un nosakot pieteikšanās termiņu**.**
2. Vienam Darba devējam ir iespēja pieteikties līdz 30 Skolēnu Nodarbinātības nodrošināšanai. Gadījumā, ja pieteikšanās un izvērtēšanas rezultātā netiek nodrošināts nepieciešamais darba vietu skaits, Darba devējiem ir iespēja nodrošināt Nodarbinātību vairāk kā 30 Skolēniem, prioritāri dodot iespēju Darba devējam, kurš saņēmis lielāko punktu skaitu.
3. Komisija Darba devējus izvērtē saskaņā ar kritērijiem (pielikums Nr.1).
4. Darba devējam ir šādi pienākumi:
   1. nodrošināt darba vadītāju Skolēniem Nodarbinātības laikā;
   2. noslēgt darba līgumu ar katru Skolēnu, ievērojot Darba likuma un citu normatīvo aktu prasības;
   3. iepazīstināt Skolēnu ar darba drošību atbilstoši darba aizsardzības, elektrodrošības, ugunsdrošības, sanitāri higiēniskajām prasībām un riska faktoriem darba vietā, iepazīstināšanu apliecinot ar Skolēna parakstu (par aizpildītiem instruēšanas žurnāliem atbild Darba devējs);
   4. līdzfinansējuma saņemšanai Darba devējs līdz katra mēneša desmitajam datumam Izglītības pārvaldei iesniegt pārskatu (turpmāk – Pārskats) (2.pielikums) izvērtēšanai par iepriekšējo mēnesi par faktiski nodarbināto Skolēnu skaitu un izmaksām saskaņā ar noslēgto līgumu;
   5. saņemt līdzfinansējumu 10 darba dienu laikā pēc 17.4.apakšpunktā minēto dokumentu iesniegšanas Pašvaldībā;
   6. informēt Pārvaldi, ja Skolēns ir pārkāpis darba līguma nosacījumus.

**IV. Pieteikšanās nodarbinātībai un skolēnu atlase**

1. Pārvalde izsludina pieteikšanos Skolēniem Nodarbinātībai, publicējot informāciju Pašvaldības mājas lapā [www.ogresnovads.lv](http://www.ogresnovads.lv) un nosaka pieteikšanās termiņu.
2. Komisija izvērtē Skolēna pieteikumu dalībai Nodarbinātībai, ja tā izsludinātajā pieteikšanās laikā ir saņēmusi Skolēna aizpildītu elektronisku pieteikumu, kurš aizpildīts saskaņā ar izsludināšanas paziņojumā norādītajām prasībām. )
3. Darba devējam ir iespēja iesniegt Pārvaldei sarakstu ar Skolēniem, kuri iepriekš pieteikušies pie darba devēja un ir novērtēti kā atbilstoši kandidāti amatam.
4. Saņemtos pieteikumus izvērtē Komisija saskaņā ar Kritērijiem (Pielikums Nr.1).
5. Pieteikums tiek atzīts par neatbilstošu šādos gadījumos:
   1. norādītajā darba uzsākšanas dienā izglītojamais vēl nebūs sasniedzis 13 gadu vecumu;
   2. izglītojamais nav deklarēts Ogres novadā un neapgūst izglītības programmu vispārējās izglītības iestādē vai profesionālās izglītības iestādē;
   3. pieteikums saņemts vēlāk par izsludināto pieteikšanās termiņu;
   4. pieteikums nav aizpildīts saskaņā ar izsludināšanas paziņojumā norādītajām prasībām;
   5. ja izglītojamais iepriekšējā gadā ir piedalījies Nodarbinātībā, un no Darba devēja saņemta informācija par darba līguma nosacījumu neievērošanu.
6. Skolēni, kuri vērtēšanas rezultātā ieguvuši augstākos vērtējumus, saskaņā ar Darba devējam apstiprināto vietu skaitu, tiek nodoti Darba devējam, ņemot vērā Skolēna pieteikumā norādīto prioritāro Darba devēju. Ja Darba devēju ar pirmo prioritāti norādījuši mazāk Skolēni nekā apstiprinātais vietu skaits, saraksts tiek papildināts ar Skolēniem, kuriem Darba devējs norādīts kādā no nākamajām prioritārajām darba vietām.
7. Ja Darba devējs informē Pārvaldi, ka Skolēns atteicies no Nodarbinātības iespējas, tad Darba devējam tiek nosūtīts Skolēns ar nākamo augstāko vērtējumu.
8. Skolēnus, kuri tiek apstiprināti Nodarbinātības veikšanai, Pārvalde informē par to 10 (desmit) darba dienu laikā pēc lēmuma pieņemšanas, bet ne vēlāk kā līdz 15. maijam, nosūtot informāciju uz pieteikumā norādīto e-pasta adresi vai sazinoties pa tālruni.
9. Ja ar Skolēnu 5 (piecu) dienu laikā nav bijis iespējams sazināties pa pieteikumā norādīto tālruni vai e-pastu, lai informētu par dalību nodarbinātības pasākumos. Skolēns kārtējā gadā tiek izslēgts no Nodarbinātības, un vieta tiek piedāvāta nākamajam kandidātam.

**V. Skolēna tiesības un pienākumi**

27. Nodarbinātības ietvaros Skolēnam ir šādas tiesības:

* 1. pieteikties Darba devēja piedāvātajās un Pašvaldības līdzfinansētajās darba vietās;
  2. saņemt atalgojumu par darbu saskaņā ar Latvijas Republikā spēkā esošajiem normatīvajiem aktiem un noslēgtā darba līguma nosacījumiem.

1. Skolēnam ir šādi pienākumi:
   1. veikt darba līgumā noteikto pienākumu izpildi noteiktajā apmērā, termiņā un labā kvalitātē;
   2. ievērot darba aizsardzības prasības (instrukcijas, darba risku novērtējums, ugunsdrošības noteikumi), neveikt darbības, kas var apdraudēt savu un citu cilvēku veselību vai dzīvību.

**VI. Noslēguma jautājums**

1. Ar noteikumu spēkā stāšanos atzīt par spēku zaudējušiem:

29.1. Ikšķiles novada pašvaldības 2016. gada 28. decembra iekšējie noteikumi Nr. 6/2016 “**Kārtība, kādā organizējami izglītojamo nodarbinātības pasākumi vasaras brīvlaikā Ikšķiles novadā**” (ar Ikšķiles novada pašvaldības domes 2016.gada 28.decembra lēmumu Nr.10 (prot.Nr.15)) ;

29.2. Lielvārdes novada pašvaldības 2015. gada 25. marta iekšējie noteikumi Nr.1 **“Noteikumi par skolēnu nodarbinātību vasaras brīvlaikā Lielvārdes novadā”** (ar Lievārdes novada domes 2015. gada 25. marta sēdes lēmumu Nr. 49 (prot.Nr.5, punkts Nr.3));

29.3. Ogres novada pašvaldības 2016. gada 19. maija iekšējie noteikumi Nr. 9/2016 **“Kārtība, kādā organizējama Ogres novadā deklarēto bērnu un jauniešu nodarbinātība vasaras brīvlaikā”** (ar Ogres novada pašvaldības 2016. gada 19. maija sēdes lēmumu Nr. 9/2016 (protokols Nr.8 36.§));

29.4. Ķeguma novada pašvaldības 2016. gada 16. marta iekšējie noteikumi Nr. 1/2016 **“Skolēnu nodarbinātības organizēšanas vasaras brīvlaikā Ķeguma novadā”** (ar Ķeguma novada pašvaldības 2016. gada 16. marta sēdes lēmumu Nr. 97 (protokols Nr.3,22.§));

29.5. Ķeguma novada domes 2018. gada 10. oktobra lēmumu Nr.KND1-3/18/278 “Par Ķeguma novada pašvaldības skolēnu nodarbinātības pasākumu komisijas apstiprināšanu (protokols Nr.19, 7. §);

29.6. Ķeguma novada domes 2020. gada 10. jūnija lēmumu Nr.KND1-3/20/213 Par izmaiņām Ķeguma novada pašvaldības skolēnu nodarbinātības pasākumu komisijas sastāvā (protokols Nr.16, 18.§)

Domes priekšsēdētājs E.Helmanis

1.pielikums

31.03.2022 domes sēdes

iekšējiem noteikumiem Nr.29/2022

**Darba kvalitātes kritēriji Darba devējiem, kuri sniedz Nodarbinātību**

Tabulā iekrāsots minimālais snieguma līmenis katrā kritērijā, lai kvalificētos konkursam. Iegūtais punktu skaits tiek aprēķināts, summējot katrā kvalitātes kritērijā iegūtā punktu skaita reizinājumu ar šī kvalitātes kritērija koeficientu.

| N.p.k. | Kvalitātes kritērijs | Koef. | Snieguma līmeņa apraksts | | | |
| --- | --- | --- | --- | --- | --- | --- |
| Nepietiekams līmenis  (0 punkti) | Pietiekams līmenis  (1 punkts) | Labs līmenis  (2 punkti) | Teicams līmenis  (3 punkti) |
| 1 | Skolēnu prasmju uzlabošana nodarbinātības laikā | 2 | Pieteikumā nav informācijas par skolēnu prasmju uzlabošanu/apgūšanu nodarbinātības laikā | Pieteikumā ir norādīta vispārīga informācija par skolēna prasmju uzlabošanu/apgūšanu nodarbinātības laikā | Pieteikumā detalizēti aprakstītas jaunu zināšanu un prasmju apguves iespējas nodarbinātības laikā. | Pieteikumā norādīts, ka tiks veiktas apmācības pirms darba uzsākšanas. Darba devējs paredz sniegt Skolēnam atbalstu, motivāciju un iespēju apgūt prasmes, kas nepieciešamas nodarbinātības laikā.. |
| 2 | Darba pienākumi | 2 | Pieteikuma anketā nav informācijas, kādi būs skolēna darba pienākumi nodarbinātības laikā | Pieteikuma anketā darba pienākumi norādīti vispārīgi. | Pieteikuma anketā detalizēti aprakstīti darba pienākumi. |  |
| 3 | Darba vadītājs | 3 | Nav paredzēts darba vadītājs | Ir paredzēts darba vadītājs |  |  |
| 4 | Pretendenta noteiktais atalgojums, ņemot vērā valstī noteikto minimālo algu. | 3 | Zemāks par valstī noteikto minimālo alga | Valstī noteiktā minimālā alga | līdz 20% virs valstī noteiktās minimālās algas | vairāk kā 20% virs valstī noteiktā minimālās algas |
| 5 | Darba vides kvalitāte | 2 | Ja darba devējam ir bijusi iepriekšēja pieredze nodarbinātībā un ir saņemtas pamatotas skolēnu atskauksmes par sliktu darba vides (darba apstākļi, emocionālā vide) nodrošināšanu. | Darba devēja pieteikumā darba vide tiek raksturota kā fiziski un emocionāli atbilstoša darba pienākumu veikšanai. | Darba devēja pieteikumā darba vide tiek raksturota kā fiziski un emocionāli atbilstoša un droša darba pienākumu veikšanai. Darba devējs nodrošina darba apģērbu. |  |
| Kritēriji, kurus izpildot iespēja saņemt papildus punktus | | | | | | |
| 6 | Transporta iespējas nodarbinātības laikā, ja Skolēnus plānots nodarbināt Ogres novadā | 1 |  | Transporta iespējas tiek nodrošinātas vai apmaksātas, ja skolēnam tas nepieciešams nokļūšanai uz un no darba vietas. |  |  |
| 7 | Nodarbinātības iespējas dažāda vecuma jauniešiem | 1 |  | Darba iespējas paredzētas tikai pilngadīgiem jauniešiem | Darba iespējas paredzētas jauniešiem vecumā no 15 - 20 gadiem | Darba iespējas paredzētas jauniešiem no 13 - 20 gadiem |
| 8 | Ēdināšanas iespējas skolēniem nodarbinātības laikā | 1 |  | Ēdināšana skolēniem nodarbinātības laikā tiek nodrošinātas 1 reizi dienā | Ēdināšana skolēniem nodarbinātības laikā tiek nodrošinātas vairāk 1 reizi dienā |  |

**Kvalitātes kritēriji Skolēniem, kuri vēlas saņemt Nodarbinātību**

Tabulā iekrāsots minimālais snieguma līmenis katrā kritērijā, lai kvalificētos konkursam. Iegūtais punktu skaits tiek aprēķināts, summējot katrā kvalitātes kritērijā iegūtā punktu skaita reizinājumu ar šī kvalitātes kritērija koeficientu.

| N.p.k. | Kvalitātes kritērijs | Koef. | Snieguma līmeņa apraksts | | | |
| --- | --- | --- | --- | --- | --- | --- |
| Nepietiekams līmenis  (0 punkti) | Pietiekams līmenis  (1 punkts) | Labs līmenis  (2 punkti) | Teicams līmenis  (3 punkti) |
| 1 | Izglītojamā vecums | 1 | Neatbilstošs vecums | Atbilst Nodarbinātības vecumam |  |  |
| 2 | Darba pieredze | 1 |  | Ir iegūta darba pieredze vairāk nekā 1 reizi skolēnu nodarbinātības vasaras brīvlaikā ar pašvaldības atbalstu ietvaros. | Ir iegūta darba pieredze 1 reizi skolēnu nodarbinātības vasaras brīvlaikā ar pašvaldības atbalstu ietvaros. | Nav iepriekšējas darba pieredzes skolēnu nodarbinātības vasaras brīvlaikā ar pašvaldības atbalstu ietvaros. |
| 3 | CV (Curriculum Vitae); | 2 | Nav pievienots | Pievienots CV | Pievienots/izstrādāts vizuāli/digitāli sagatavots CV |  |
| 4 | Prasmes | 2 | Pieteikumā anketā Skolēns nav norādījis savas prasmes | Pieteikuma anketā Skolēns prasmes norādījis vispārīgi | Pieteikuma anketā Skolēns norādījis prasmes atbilstoši darbam, uz kuru piesakās | Pieteikuma anketā Skolēns norādījis savu pieredzi un prasmes, kuras būs noderīgas darba veikšanai, un tās atbilst darba specifikai. |
| 5 | Motivācija izvēlēties šo darbu | 3 | Pieteikuma anketā Skolēns motivāciju darbam nav norādījis | Pieteikuma anketā Skolēns motivāciju darbam ir norādījis īsi un vispārīgi | Pieteikuma anketā Skolēns ir norādījis argumentētu un pamatotu motivāciju izvēlēties šo darbu un iegūt pieredzi |  |

2.pielikums

31.03.2022 domes sēdes

iekšējiem noteikumiem Nr.29/2022

**Pārskats par skolēnu nodarbinātību vasaras brīvlaikā Ogres novadā**

**202\_. gada\_\_\_\_\_\_\_\_\_\_\_\_\_\_\_\_\_**

Iestādes /Uzņēmuma nosaukums\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Adrese\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Kontaktpersona \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakttālrunis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr.  p.k. | Skolēna  vārds,  uzvārds,  personas  kods | Amats | Nostrā  dātas  dienas  (stundas) | Aprēķinātā  alga | Darba  ņēmēja  sociālais  nodoklis | Darba  devēja  sociālais  nodoklis | Ienākuma  nodoklis | Summa  izmaksai |
| 1. |  |  |  |  |  |  |  |  |
| 2. |  |  |  |  |  |  |  |  |

**SUMMA IZMAKSAI KOPĀ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Darba vadītājs \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Grāmatvedis\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datums \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* Iesniegt tikai to izdevumu attaisnojošo dokumentu apliecinātas kopijas (EDS izdruka), kuri apliecina līdzekļu izlietojumu atbilstoši līgumam